«Biz hech kimga kam soliq to‘lagansan demayapmiz» - DSQ 15 ming korxonaga QQS bo‘yicha xabarnoma yuborilganiga izoh berdi

DSQ matbuot xizmatining Kun.uz’ga ma'lum qilishicha, xabarnoma yuborilgan 14 988 korxona fevral oyida «obnal ishi»ga aloqador deb topilgan 10 ming tadbirkorlik sub'yektidan tashqari korxonalar hisoblanadi.
«Biz bu yerda hech kimga soliq kam to‘lagansan, demayapmiz. O‘sha 14 988ta korxonaga shubhali kontragentlar bilan ishlagansan, lozim darajada ehtiyotkorlik qilib hamkoringni tekshir, degan ogohlantirish beryapmiz. Ertaga o‘tgan safargi 10 mingta korxonaga o‘xshab «nega bizni ogohlantirmagansizlar, demanglar», deyapmiz.
Ularga hamkorini surishtirib, qo‘shimcha qiymat solig‘i (QQS) to‘lovchisi ekanligi, sotib olinayotgan tovar yoki xizmat o‘sha kontragentida kirim qilingani to‘g‘risida hujjat bor yoki yo‘qligini bilib hisobga olishni bildirib, xabarnoma yubordik.
Xabarnomada agar, tadbirkor biznes hamkoriga ishonmasa, QQSni hisobga olish yoki olmaslikni o‘zi hal qilishi mumkinligi nazarda tutilgan.
Mabodo kontragenti bu tashkilotlarni aldayotgan bo‘lsa, kirim qilinmagan va QQS to‘lanmagan tovar xizmatni QQS to‘langan mahsulot sifatida sotib, bu korxonalar o‘sha QQS summasini o‘zlariga hisobga olib qo‘ysa, soliq organlari buni aniqlab, QQSni undirib oladi»,- dedi Kun.uz bilan suhbatda bo‘lgan DSQ xodimi.